KTB ออกริงกิตบอนด์
ได้จังหวะสวอปถูกลดต้นทุนต่ำ ประเดิมมาเลย์วงเงิน 9 พันล้านบาท
25 มิ.ย. 2558

ได้จังหวะสวอปถูกลดต้นทุนต่ำ ประเดิมมาเลย์วงเงิน 9 พันล้านบาท
กรุงไทยประเดิมออกหุ้นกู้บาเซิล 3 สกุลริงกิต ครั้งแรก 9,000 ล้าน
เว็บไซต์รอยเตอร์ส รายงานว่า ธนาคารกรุงไทยได้กลายเป็นธนาคารแรกของไทยที่ระดมทุนออกหุ้นกู้สกุลเงินริงกิตในประเทศมาเลเซียเป็นครั้งแรก โดยเป็นหุ้นกู้บาเซิล 3 นับเป็นเงินกองทุนขั้นที่ 2 (Tier 2) วงเงิน 1,000 ล้านริงกิต (ราว 9,000 ล้านบาท) 
รายงานระบุว่า หุ้นกู้สกุลเงินริงกิตครั้งนี้ เป็นหุ้นกู้ด้อยสิทธิอายุ 10 ปี ห้ามไถ่ถอนในช่วง 5 ปีแรก (10-year non-call five subordinated) โดยให้ผลตอบแทนที่ 5.10% แต่เมื่อทำสวอปแปลงกลับมาในรูปของเงินบาทแล้ว จะให้ยีลด์ที่ต่ำกว่า 4% ซึ่งต่ำกว่าเมื่อครั้งที่ธนาคารธนชาตออกหุ้นกู้เทียร์ 2 วงเงิน 7,000 ล้านบาท เมื่อเดือน พ.ค.ที่ผ่านมา ซึ่งมียีลด์อยู่ที่ 4.65%
ทั้งนี้ เป็นที่คาดว่าการออกหุ้นกู้ดังกล่าวของกรุงไทย ซึ่งเป็นธนาคารที่มีฐานเงินฝากรายใหญ่ในไทย จะดึงดูดให้มีธนาคารต่างชาติอีกหลายแห่งสนใจออกริงกิตบอนด์ตามมา เนื่องจากอัตราดอกเบี้ยสวอปในตลาดตราสารหนี้มาเลเซีย กำลังน่าดึงดูดต่อธนาคารต่างชาติที่ต้องการลดต้นทุนในการระดมทุน
นายผยง ศรีวณิช รองกรรมการผู้จัดการใหญ่ ผู้บริหารสายงานธุรกิจตลาดเงินตลาดทุน ธนาคารกรุงไทย เปิดเผยว่า ริงกิตบอนด์ครั้งนี้เป็นการระดมทุนหุ้นกู้บาเซิล 3 ในสกุลเงินต่างประเทศเป็นครั้งที่ 2 ของกรุงไทย นับตั้งแต่ที่ออกหุ้นกู้สกุลเงินเหรียญสหรัฐ วงเงิน 700 ล้านเหรียญสหรัฐ เมื่อกลางปี 2557 ที่ผ่านมา ซึ่งเหตุผลที่ออกในตลาดมาเลเซีย เพราะเป็นช่วงที่อัตราดอกเบี้ยในตลาดมาเลเซียกำลังเอื้อต่อผู้กู้ โดยลดต้นทุนของธนาคารให้ถูกลง
“เราออกไปเมื่อประมาณ 2-3 วันก่อน ถือว่าเป็นวงเงินที่ไม่ได้ใหญ่มาก เป็นส่วนหนึ่งที่จะช่วยเพิ่มในสัดส่วนกองทุนขั้นที่ 2 ของเรา ส่วนที่ออกในมาเลเซีย เพราะกำลังได้จังหวะที่ดี คือ เป็นช่วงที่เครดิตสเปรดดี และเมื่อสวอปกลับเป็นเงินบาทจะได้ต้นทุนที่ถูกลง ได้ยีลด์ประมาณ 3.9% ซึ่งจังหวะดีแบบนี้ไม่ได้เกิดขึ้นบ่อยๆ” นายผยง กล่าว
รอยเตอร์ส ระบุด้วยว่า ริงกิตบอนด์ของกรุงไทยได้รับเสียงตอบรับที่ดีในมาเลเซีย แม้จะเป็นหน้าใหม่ เนื่องจากธนาคารมีสถานะที่แข็งแกร่ง และมีรัฐบาลเป็นผู้ถือหุ้นใหญ่ ขณะที่ก่อนหน้านี้ ธนาคารซีไอเอ็มบี ไทย เคยออกริงกิต บอนด์ในมาเลเซียมาแล้วเมื่อปี 2557 แต่คนส่วนใหญ่มองว่าเป็นของเครือซีไอเอ็มบี กรุ๊ป มากกว่า